‘Reeksverkragter’ in Limpopo in hegtenis geneemDie polisie in Limpopo sê hulle het een van die provinsie se ‘ergste reeksverkragters’ in hegtenis geneem. ŉ Polisiewoordvoerder, brig. Hangwani Mulaudzi, sê die 32-jarige pa van twee is Vrydag naby Modimolle in hegtenis geneem nadat hy deur DNS-toetse aan vier verkragtingsake verbind is. Mulaudzi sê die man het Vrydag vlugtig in die hof verskyn maar is nie gevra om te pleit nie. Hy sê die man kan glo aan nagenoeg 100 sake verbind word. Hy word sedert Oktober ondersoek nadat hy in hegtenis geneem is vir die verkragting van ŉ 17-jarige meisie. Die saak is teruggetrek weens ŉ gebrek aan bewyse maar DNS-resultate het die man verbind aan vier ander sake. Mulaudzi sê die ‘reeksverkragter’ sou vroue volg wanneer hulle terugkeer van die werk. Hy sou hulle dan glo gryp, verkrag en hulle selfone en beursies steel. Die man sal volgende Maandag in die Modimolle landdroshof verskyn.